《方岩侍郎得灵壁一峰名碧云》
宋代·释居简

坡陁巨璞韬玄质，壤断虏尘天半壁。乡来谁试小龙文，切得一峰归笠泽。

太湖绕山三万顷，奇产虽多不足惜。云边七十二峰青，强颜亦复无颜色。

滑肤弗受莓苔裹，素蕴岂容尘土蚀。云升霞举幻瑰奇，玉响金浑随拊击。

一从越相去悠悠，几见吴宫春寂寂。方岩委羽在何许，帖天弱水蓬莱隔。

泠然一瞬三万里，风烟浩荡寻无迹。既伴壶中清昼长，想见袖中东海窄。

那知篆鼎铭彝外，尚馀三丈浯溪石。擘窠不到小玲珑，却须细细蝇头刻。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。